# 193 aC

El 193 aC va ser un any del calendari romà prejulià. Durant la República i l'Imperi Romà, era conegut com a any del consolat de Mèrula i Terme (o, més rarament, any 561 ab urbe condita o de la fundació de la ciutat). L'ús del nom «193 aC» per referir-se a aquest any es remunta a l'alta edat mitjana, quan el sistema Anno Domini va ser el mètode de numeració dels anys més comú a Europa.

## Esdeveniments
### Antic Egipte

* Cleòpatra I o Cleòpatra de Síria, filla del selèucida Antíoc III el Gran, es casa amb el rei egipci Ptolemeu V Epífanes. Rep la Celesíria com a dot, però el seu pare, més tard, rebutja aquest acord.

### Antiga Grècia

* Toas, estrateg de la Lliga Etòlia, urgeix a fer la guerra contra Roma i a aliar-se amb Filip V de Macedònia i Antíoc III el Gran de Síria. No aconsegueix cap resultat concret.

### Antiga Roma

* Aquest any són elegits cònsols Luci Corneli Mèrula i Quint Minuci Terme.
* Mèrula rep la província de la Gàl·lia Cisalpina i fa una campanya contra els bois als que derrota totalment en la batalla de Mutina. Els bois pateixen 14.000 baixes, i els romans capturen 1.092 soldats, 721 cavallers, 3 generals, 212 insígnies i 73 carros. La victòria també costa cara als romans, que perden més de 5.000 soldats entre romans i aliats, 23 centurions, 4 comandants dels aliats i els tribuns de la II legió Marc Genuci i Quint i Marc Marci. Però com que la victòria resulta onerosa pels romans, els seus oficials l'acusen de negligència durant la marxa fins a Mutina, i el senat romà li refusa els honors del triomf.
* Minuci Terme rep com a província Ligúria, on havia esclatat una revolta. Estableix els seus quarters a Pisae i fa la guerra amb decisió, però les seves forces eren inferiors en numero i es queda a la defensiva. Per dues vegades es troba en greu perill.
* Els edils urbans Marc Emili Lèpid i Luci Emili Paulus Macedònic, davant de la insuficiència del port fluvial de Roma, l'Emporium decideixen construir-ne un de nou en una zona lliure i propera als límits de la ciutat, al sud de l'Aventí, i edifiquen també el Porticus Aemilia que potser servia per albergar la flota de guerra o per emmagatzemar aliments.

### Hispània

* Marc Fulvi Nobílior, procònsol a la Hispània Ulterior, lluita amb força èxit contra la resistència de les nacions peninsulars, i obté una victòria sobre els exèrcits units dels vacceus, vetons i celtibers prop de Toletum.

### Àfrica

* Masinissa I expandeix els seus dominis conquerint possessions cartagineses. Sotmet a tribut la rica regió d'Emporia al golf de Gabès. Cartago porta l'assumpte al Senat Romà, que es nega a condemnar el rei dels númides.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115. ISBN 9780931464508.
* ↑ Titus Livi. Ab Urbe Condita, XXXVII, 3
* ↑ Polibi. Història, XXVIII, 17
* ↑ Titus Livi. Ab Urbe Condita, XXXV, 12
* ↑ Titus Livi. Ab Urbe Condita, XXXIV, 54
* ↑ Titus Livi. Ab Urbe Condita, XXXIV, 4-7; XXXV, 5, 1-7
* ↑ Titus Livi. Ab Urbe Condita,XXXV, 11
* ↑ Soprintendenza Speciale per i Beni Archeologici di Roma La Porticus Aemilia regala un giardino a Testaccio Arxivat 2015-09-23$^{[Datemismatch]}$ a Wayback Machine.
* ↑ Titus Livi. Ab Urbe Condita,XXXV, 7
* ↑ Éditions L'Harmattan. L'Algérie au passé lointain de Carthage à la régence d'Alger, 2011, p. 236. ISBN 978-2-296-45460-6.